   РАЗЯСНЕНИЕ № 96-00-325 от 21.07.2011 г. относно документиране, данъчни и осигурителни аспекти при изкупуване на диворастящи гъби от физически лица

   НАЦИОНАЛНА АГЕНЦИЯ ЗА ПРИХОДИТЕ

   чл. 4, 

чл. 7 КСО, 

чл. 43, 

чл. 45 ЗДДФЛ, 

чл. 11 НООСЛБГРЧМЛ

   Във връзка с направено от Вас запитване до органите по приходи при ТД на НАП ......... - офис гр. С. ....., препратено ни по компетентност с писмо вх. № ..../13.07.2011 г. при Дирекция "Обжалване и управление на изпълнението" ........, Ви уведомяваме за следното:

 В запитването е представена следната фактическа обстановка: основна дейност на фирмата е изкупуване на диворастящи гъби от физически лица. С част от лицата имате сключени граждански договори и осигуряването им става по реда на чл. 4, ал. 3, т. 5 и 6 от КСО и чл. 40, ал. 1, т. 3 и т. 4 от ЗЗО, удържате дължимите данъци при изплащане на доходите, изготвяте Сметки за изплатени суми и служебни бележки, подавате в съответните срокове декларации обр. 1 и обр. 6. Освен тези лица в пункта за изкупуване идват и берачи, с които нямате сключени граждански договори.

 Поставени са следните въпроси:

   1. Как следва да се документира изкупуването на гъбите в двата случая - от лицата, с които имате сключени граждански договори и от другите берачи? Как следва да се документира всяко предаване на гъби от физическите лица? Възможно ли е ежедневните доставки от физически лица да се оформят със стокови разписки и впоследствие с обобщаващ доставките за месеца документ? Признава ли се стоковата разписка за разходооправдателен документ?

   2. Как се третира доходът, получен от продажба на диворастящи гъби от физическите лица, с които нямате сключени граждански договори и какви са данъчните и осигурителните Ви задължения към тях? Подлежат ли на осигуряване и трябва ли да удържате данък от дохода? Необходимо ли е да им издавате служебни бележки и имате ли други задължения в тези случаи?

 По отношение на дейността събиране на диворастящи гъби:

 Дейността на физическите лица, които събират диворастящи гъби с цел реализиране на доходи от тях, е стопанска дейност по смисъла на горепосочените разпоредби. На основание чл. 29, ал. 1, т. 2, буква "а" от ЗДДФЛ, облагаемият доход от стопанска дейност на физически лица, които не са търговци по смисъла на Търговския закон, се определя, като придобитият доход се намалява с 40 на сто разходи за дейността, включително от събиране на диворастящи гъби.

 По отношение на документирането и данъчните Ви задължения:

 Съгласно чл. 10, ал. 1 от Закона за корпоративното подоходно облагане (ЗКПО) счетоводен разход се признава за данъчни цели, когато е документално обоснован чрез първичен счетоводен документ по смисъла на Закона за счетоводството (ЗСч), отразяващ вярно стопанската операция.

 Независимо от обстоятелството, че фирмата изкупува гъби от физически лица, които не са предприятия по смисъла на ЗСч, при осъществяване на стопанска операция, по която същите са изпълнител, няма пречка да се издава първичен документ в изпълнение на един от основните принципи на ЗСч, а именно принципа за документалната обоснованост, прогласен в чл. 4, ал. 3 от същия закон.

 Законодателят не поставя изискване за наименованието на първичния документ, който се издава за осъществена стопанска операция, при която изпълнител е физическо лице, което не е регистрирано по Търговския закон. Той може да се нарича Протокол, Разписка, Сметка и др. подобни. За да е налице документална обоснованост на стопанската операция, на основание чл. 7, ал. 1 от ЗСч, първичният счетоводен документ, адресиран до други предприятия или физически лица, съдържа най-малко следната информация:

   1. наименование и номер, съдържащ само арабски цифри;

   2. дата на издаване;

   3. наименование, адрес и номер за идентификация по чл. 84 от Данъчно-осигурителния процесуален кодекс на издателя и получателя;

   4. предмет и стойностно изражение на стопанската операция;

 Съгласно изискванията на чл. 9, ал. 2 от Закона за данъците върху доходите на физическите лица (ЗДДФЛ) данъчно задължени лица, които не са задължени да издават фискална касова бележка от фискално устройство, издават документ за придобитите от тях доходи от друга стопанска дейност, съдържащ реквизитите по чл. 7, ал. 1 от ЗСч. На основание чл. 4, т. 8 от Наредба № Н-18 от 13.12.2006 г. за регистриране и отчитане на продажбите, тези лица са освободени от задължението да регистрират и отчитат извършените продажби, чрез издаване на касова бележка от фискално устройство.

 Разпоредбата на чл. 9, ал. 3 от ЗДДФЛ посочва, че в случаите, когато се придобиват доходи от стопанска дейност и платецът на дохода издава "Сметка за изплатени суми", физическото лице не е задължено да издава документ по смисъла на ЗСч.

 Съгласно чл. 43, ал. 1 от ЗДДФЛ, лице, придобило доход от стопанска дейност по чл. 29, дължи авансово данък върху разликата между облагаемия доход и вноските, които самоосигуряващото се лице е задължено да прави за своя сметка, а ако лицето не е самоосигуряващо се - между облагаемия доход и удържаните задължителни осигурителни вноски. Размерът на дължимия данък се определя, като разликата, определена по горепосочения начин, се умножи по данъчна ставка 10 на сто.

 Когато платец на дохода от стопанска дейност е предприятие или самоосигуряващо се лице, размерът на данъка се определя и данъкът се удържа от платеца на дохода при изплащането му (чл. 43, ал. 4 ЗДДФЛ).

 На основание чл. 43, ал. 5 от ЗДДФЛ, ал. 4 не се прилага, когато лицето, придобиващо дохода, е самоосигуряващо се лице по смисъла на Кодекса за социалното осигуряване и декларира това обстоятелство с писмена декларация пред платеца на дохода.

 Съгласно чл. 45, ал. 4 от ЗДДФЛ платецът на доходи по чл. 29 издава за изплатените доходи и удържания данък по реда на чл. 43 сметка за изплатени суми и служебна бележка по образци, които предоставя на лицето, придобило дохода. Служебните бележки, издадени от платеца на дохода се прилагат към годишната данъчна декларация предвид изискванията на чл. 50, ал. 4 от ЗДДФЛ.

 Документът, обобщаващ няколко доставки и удостоверяващ извършеното плащане, е Сметката за изплатени суми, която Вие сте задължени да изготвяте на основание чл. 45, ал. 4 от Закона за данъците върху доходите на физически лица. Възможно е ежедневните доставки на гъби и билки да документирате с двустранни протоколи (стокови разписки, подписани между фирмата, която ги изкупува и физическите лица, които ги предават), а при изплащане на сумите по тях да изготвяте цитираната Сметка за изплатени суми по образец.

 Според изложеното в писмото Ви, с по-голямата част от физическите лица, от които изкупувате диворастящи гъби имате сключени граждански договори. В тези случаи дейността им се третира като дейност по извънтрудови правоотношения (съгласно § 1, т. 30 от ДР на ЗДДФЛ).

 Дейността по събиране и предаване на диворастящи гъби е дейност, която физическите лица могат да упражняват по занятие (съгласно § 1, т. 28 от ДР на ЗДДФЛ) или като лица, упражняващи свободна професия (по смисъла на § 1, т. 29 от ДР на ЗДДФЛ). В тези случаи лицата следва да са вписани в Агенцията по вписванията и да имат ЕИК (Булстат).

 Следователно когато изплащате суми на физически лица, от които изкупувате диворастящи гъби и с които имате сключени граждански договори, издавате образците на Сметки за изплатени суми и служебни бележки, като в тези случаи физическите лица могат да не изготвят документ по чл. 9, ал. 2 от ЗДДФЛ. В тези случай извършеният от Вас разход се документира със сключените договори с лицата, документа при предаване на гъбите и сметката за изплатени суми.

 Когато изкупувате диворастящи гъби от физическите лица, които са самоосигуряващи се лица по реда на Кодекса за социално осигуряване и са декларирали това обстоятелство пред Вас с писмена декларация, нямате задължение да изготвяте Сметка за изплатени суми. В тези случаи задължително следва да разполагате с декларация от лицето и документ, съдържащ реквизитите на чл. 7, ал. 1 от ЗСч., като документирането на посочения доход следва да се извърши от самоосигуряващото се лице, получател на дохода.

 В случаи, в които в пункта за изкупуване на гъби се явяват физически лица - берачи на гъби, с които нямате сключени граждански договори и които не са самоосигуряващи се лица, следва да изготвяте документ, подписан от двете страни и съдържащ реквизитите по чл. 7, ал. 1 от ЗСч и сметка за изплатени суми и служебна бележка за дохода и удържания данък върху него.

 Предвид гореизложеното, единствено когато изплащате доход за изкупени диворастящи гъби от физически лица, които са самоосигуряващи се, нямате задължение да издавате образците на документи Сметка за изплатени суми и служебна бележка.

 В заключение следва да се отбележи, че независимо от качеството на физическите лица, на които ще изплащате възнаграждение при изкупуване на диворастящи гъби, за дружеството Ви възниква задължение за включване на тези суми в изготвяната справка по образец за изплатени доходи на физическите лица за данъчната година на основание чл. 73, ал. 1 от ЗДДФЛ. Справката се предоставя в срок до 30 април на следващата година на Териториалната дирекция на Националната агенция за приходите (НАП) по място на регистрация на платеца на дохода. Когато предприятията са изплатили през данъчната година доходи на повече от 10 физически лица, справката се представя само на електронен носител във формат и по ред, одобрени със заповед на Изпълнителния директор на НАП.

 По отношение на задължителното обществено осигуряване:

 Предвид казаното по-горе по отношение на нормативните изисквания за извършване на дейността по събиране на диворастящи гъби, когато тази дейност се осъществява от физически лица с цел реализиране на доходи от тях, същата представлява стопанска дейност по смисъла на Закона за горите и правилника за прилагането му. За целите на осигуряването дейността се квалифицира като полагане на труд без трудово правоотношение.

 Лицата, които получават възнаграждения за работа без трудово правоотношение, се осигуряват по реда на чл. 4, ал. 3, т. 5 или т. 6 от Кодекса за социално осигуряване (КСО). Съгласно т. 5 лицата, които полагат труд без трудово правоотношение и не са осигурени на друго основание през съответния месец, подлежат на задължително осигуряване за инвалидност поради общо заболяване, за старост и за смърт, ако за календарния месец са получили месечно възнаграждение, чийто размер след намаляването му с разходите за дейността е равен или по-голям от една минимална работна заплата. Според т. 6, ако лицата са осигурени на друго основание през съответния месец, те се осигуряват задължително за посочения осигурен социален риск, независимо от размера на получаваното възнаграждение.

 Осигурителните вноски за лицата, които работят без трудово правоотношение, се внасят от осигурителя до 10-о число на месеца, следващ месеца на изплащане на възнаграждението (чл. 7, ал. 6 от КСО).

 На основание чл. 4, ал. 6 от КСО лицата, на които е отпусната пенсия, се осигуряват по свое желание в случаите, когато упражняват дейност по чл. 4, ал. 3 от КСО, в т.ч. когато полагат труд без трудово правоотношение. Разпоредбата се отнася само за вноските за социално осигуряване и не изключва задължителното здравно осигуряване на пенсионерите, които работят без трудово правоотношение.

 Редът за внасяне на здравноосигурителни вноски за лицата, работещи без трудово правоотношение, е регламентиран в чл. 40, ал. 1, т. 3, букви "а" - "в" от Закона за здравното осигуряване (ЗЗО), като осигурителният режим за тези лица е уеднаквен с този по КСО.

 Когато лицето, което получава суми за работа без трудово правоотношение, е самоосигуряващо се - има регистрация като търговец или земеделски производител, или като упражняващо свободна професия или занаятчийска дейност, вписано в Регистър БУЛСТАТ, намира приложение разпоредбата на чл. 11 от Наредбата за обществено осигуряване на самоосигуряващите се лица, българските граждани на работа в чужбина и морските лица. Разпоредбата гласи, че при изплащане на суми за работа без трудово правоотношение на самоосигуряващо се лице осигурителни вноски не се дължат от възложителя и не се удържат от изплатеното възнаграждение. Тези лица сами внасят дължимите осигурителни вноски за социално и здравно осигуряване по реда на чл. 6, ал. 8 от КСО и чл. 40, ал. 1, т. 2 от ЗЗО.

 На основание чл. 5, ал. 4 от КСО при изплащане на възнаграждения по без трудово правоотношение на лица, които не са самоосигуряващи се и подлежат на задължително осигуряване съгласно чл. 4, ал. 3, т. 5 или т. 6 от КСО, възложителят (осигурителят) следва да представи в компетентната териториална дирекция на Националната агенция за приходите (ТД на НАП) декларации с данни за осигуряването на лицата (декларация образец № 1) и за дължимите осигурителни вноски за социално и здравно осигуряване за тях (декларация образец № 6). Данните се подават по реда на Наредба № Н-8/29.12.2005 г. за съдържанието, сроковете, начина и реда за подаване и съхранение на данни от работодателите, осигурителите за осигурените при тях лица, както и от самоосигуряващите се лица.

 Съгласно чл. 3, ал. 1, т. 3 от наредбата декларация образец № 1 се подава в компетентната ТД на НАП от осигурителите, клоновете и поделенията им за лицата, работещи без трудови правоотношения - не по-късно от 10 дни след изтичане на срока по чл. 7, ал. 6 от КСО.

 Декларация образец № 6 се подава от работодателите, осигурителите и техните клонове и поделения - не по-късно от последния работен ден на календарния месец, през който са били дължими осигурителните вноски, вноските за фонд "ГВРС" и данъкът по чл. 42 от ЗДДФЛ.

